section_heading: Prvi svjetski rat
paragraph_text: Na početku Prvog svjetskog rata Dankl je imenovan zapovjednikom 1. armije koja se zajedno s 4. armijom nalazila na sjevernom dijelu austrougarskog rasporeda na Istočnom bojištu. Dankl je prema austrougarskom planu 22. kolovoza 1914. prešao rijeku San, te se sukobio s ruskom 4. armijom koju je porazio u četverodnevnoj Bitci kod Krasnika što je bila prva austrougarska pobjeda u Prvom svjetskom ratu. Za zapovijedanje u navedenoj bitci Dankl je odlikovan Ordenom vojnog reda Marije Terezije, te je postao vrlo popularan u javnosti. Međutim, zbog poraza austrougarske vojske na istočnom dijelu austrougarskog rasporeda Dankl se kako bi izbjegao okruživanje morao povući na položaje sjeverno od Krakowa.